Alle paaie lei weer na die KKNK | George Herald
Alle paaie lei weer na die KKNK
Thursday, 10 December 2015, 07:45
Aktrise Antoinette Kellermann en Hugo Theart (kreatiewe hoof van Kunste Onbeperk).
SUID-KAAP NUUS - Alle paaie tydens die 2016 Paasvakansie lei na Oudtshoorn vir die KKNK, "'n eg plattelandse kunste-viering in die Klein-Karoo". So sê Rhodé Snyman, uitvoerende hoof van die Klein Karoo Nasionale Kunstefees (KKNK), wat vir die 22ste keer van 24 tot 30 Maart 2016 aangebied word.
Die feesprogram is op Sondag 29 November by die Nooitgedacht Landgoed in Stellenbosch bekend gemaak.
Hulde is gebring aan die wenners van die Onbeperk-pryse. Die vereerdes is: Willem Anker (Afrikaans Onbeperk vir Vernuwende Denke), Simon Witbooi (Kunste Onbeperk Kruispunt), Antoinette Kellermann (Kunste Onbeperk vir Vertolking), Eduard Greyling (Kunste Onbeperk vir Lewensbydrae) en Petra Müller (Afrikaans Onbeperk vir Lewensbydrae).
Volgens Hugo Theart, kreatiewe hoof van die KKNK, beloof Antoinette Kellermann 'n kragtoer in die rol van die baasspelerige matriarg in Federico García Lorca se Die huis van Bernarda Alba, verwerk deur en onder regie van Christiaan Olwagen.
Kletsrymer HemelBesem (Simon Witbooi), wys sy veelsydigheid. In Die Afrikaansvatter, bewerk hy, saam met onder meer Coenie de Villiers, 'n opwindende oorbrugging tussen woordkuns, musiek, rymklets, tatoeëer-kuns en dans.
Petra Müller, gerekende skrywer van kortverhale, romans, kinderverhale en gedigte, is betrokke by die ATKV-kampvuur-gesprekke en die boekgesprekke. Met dr. Paul Bayliss as die nuwe kurator, is 'n reeks uitstallings volgens die tema, Oop Ruimtes, geskep. Die KKNK het in 2016 twee welbekende en hoogsaangeskrewe feeskunstenaars - Hanneke Benadé en Kagiso Patrick Mautloa. Uitkampteater is 'n innoverende nuwe konsep by die fees.
Snyman is opgewonde oor die aanbod van gesinsvermaak by die fees. "Die hoogtepunt is sekerlik die debuut musiekblyspel Heidi, met musiek deur Mynie Grové en teks en regie deur Francois Toerien. Tobie Cronjé vertolk die rol van Juffrou Rottenmeier en Dawid Minnaar, Albert Maritz, Ilse Klink, Lynette Kenned, Dean Balie, Marlo Minnaar en Jill Middlekop jodel saam met Heidi (Karli Heine) in die Alpe," vertel sy. Tobie Cronjé se feespad kronkel verder saam met Nicola Hanekom en Wilhelm van der Walt in die riller, Kul (vertaling van Anthony Horowitz se Mindgames).
Nog 'n nuutjie is die ATKV-kampvuur, waar digters, skrywers en storievertellers elke aand onder die Karoo-sterreprag kuier met spesiale programme van inheemse stories, woord- en digkuns. Kaartjiepryse sluit aandete in. Die Rivierbuurt sorg vir opwindende gesinsvermaak, teen 2015 se pryse.
Snyman moedig feesgangers aan om die pad na Oudtshoorn te vat vir hierdie unieke gesinsavontuur, omvou met die Klein-Karoo se plattelandse-gasvryheid. Die volledige program is beskikbaar by www.kknk.co.za.
Kaartjieverkope open op 7 Desember by Computicket, Shoprite / Checkers en House & Home. Verblyfbesprekings kan aanlyn gedoen word.
Read more about: kknk drama musiek oudtshoorn kunstefees 2016
Posted on: 07:45 Thu, 10 December 2015